钦定古今图书集成/明伦汇编/氏族典/第346卷 > 周审玉
## 钦定古今图书集成/明伦汇编/氏族典/第346卷 > 周审玉

按《宋史周审玉传》：“审玉，开封人。父勋，以亲校事唐明
宗，累立战功。周显德初，审玉荫补殿直，从世宗平瓦
桥关，甚见亲信。太祖受禅，为供奉官，累迁西京作坊
使。淳化中，知贝州，有骁捷卒戍州者三十七人谋叛，
推虞候赵咸雍为首。审玉觉之，率兵擒其党，磔咸雍
于市。先是，咸雍父𬭸，晋天福中尝诱契丹屠州城。至”
是五十年，而其子戮于都市，旧老犹记其事，咸异之。
审玉以功领顺州刺史。咸平初，知凤翔府，以目疾代
还，奉朝请。俄丁内艰。既而谓亲友曰：“仆齿发迟暮，而
未能辞禄仕者，良以慰母心尔，今可行其志矣。”乃致
仕。三年，卒。